b"\n_START_ARTICLE_\nConstel\xc2\xb7laci\xc3\xb3 del Dof\xc3\xad\n_START_SECTION_\nSualocin (\xce\xb1 Delphini)\n_START_PARAGRAPH_\nSualocin, l'estel \xce\xb1 de la constel\xc2\xb7laci\xc3\xb3 del Dof\xc3\xad (que \xc3\xa9s lleugerament menys brillant que \xce\xb2), no passa de la magnitud aparent 3,77. Es tracta d'un estel blanc que d\xc3\xb3na voltes molt r\xc3\xa0pidament sobre ell mateix (70 vegades m\xc3\xa9s r\xc3\xa0pidament que el Sol)._NEWLINE_Sualocin \xc3\xa9s un estel doble: els dos astres que el formen estan a una dist\xc3\xa0ncia de 12 ua l'un de l'altre, i la seva \xc3\xb2rbita dura 17 anys._NEWLINE_Els noms de Sualocin i Rotanev (l'estel \xce\xb2) tenen un origen poc com\xc3\xba: apareixen per primer cop al cat\xc3\xa0leg d'estels publicat per l'observatori de Palerm el 1814, i provenen de Nicolaus Venator escrit a l'inrev\xc3\xa9s, el nom llatinitzat de Niccol\xc3\xb2 Caccicatore (Caccicatore i Venator signifiquen ca\xc3\xa7ador), el director adjunt d'aquell observatori en el moment de la publicaci\xc3\xb3 del cat\xc3\xa0leg.\n_START_SECTION_\nRotanev (\xce\xb2 Delphini)\n_START_PARAGRAPH_\nL'estel m\xc3\xa9s brillant de la constel\xc2\xb7laci\xc3\xb3 del Dof\xc3\xad \xc3\xa9s l'estel \xce\xb2, que es coneix amb el nom de Rotanev des de 1814 (vegeu m\xc3\xa9s amunt)._NEWLINE_Rotanev \xc3\xa9s un estel doble, compost per dos subgegants de 4,0 i 4,8 de magnitud, allunyats un de l'altre 13 ua per terme mitj\xc3\xa0, i orbitant en 26,7 anys.\n_START_SECTION_\nAltres estels\n_START_PARAGRAPH_\n\xce\xb3 Delphini \xc3\xa9s un estel doble on els components estan separats entre 600 i 40 ua. \xce\xb1, \xce\xb2, \xce\xb3, i \xce\xb4 Delphini formen l'asterisme anomenat el f\xc3\xa8retre de Job._NEWLINE_Deneb Dulfim (\xce\xb5 Delphini), un nom \xc3\xa0rab que significa la cua del Dof\xc3\xad, est\xc3\xa0 situada al final de la constel\xc2\xb7laci\xc3\xb3._NEWLINE_R delphini \xc3\xa9s un estel variable del tipus Mira (constel\xc2\xb7laci\xc3\xb3 de la Balena) que passa de la magnitud 7,6 a la 13,8 en 285,5 dies."